На основу члана 4. Закона о запосленима у аутономним покрајинама и јединицама локалне самоуправе ("Службени гласник РС", бр. 21/16 и 113/17) и члана 12. Одлуке о општинској управи општине Медвеђа ("Службени гласник града Лесковца“, бр.15/17), у циљу реализације мера и активности из Локалног антикорупцијског плана за општину Медвеђa ("Службени гласник града Лесковца“,бр. 21/18), Начелник општинске управе општине Медвеђа дана 4. новембра 2019. године, доноси

**УПУТСТВО О ИЗРАДИ ЕВИДЕНЦИЈЕ ЈАВНИХ СЛУЖБИ, ЈАВНИХ ПРЕДУЗЕЋА И ДРУГИХ ОРГАНИЗАЦИЈА ЧИЈИ ЈЕ ОСНИВАЧ ОПШТИНА МЕДВЕЂА**

**Предмет упутства**

**Члан 1.**

Овим упутством ближе се утврђују правила по којима Општинска управа општине Медвеђа израђује, објављује и ажурира евиденцију јавних служби, јавних предузећа и других организација чији је оснивач општина Медвеђа, као и обавезе по којима јавне службе, јавна предузећа и друге организације, достављају тражене податке из Евиденције.

**Садржај Евиденције**

**Члан 2.**

Евиденција јавних служби, јавних предузећа и других организација чији је оснивач општина Медвеђа (у даљем тексту: Евиденција) јесте скуп података о овим субјектима, која се израђује, објављује и редовно ажурира у складу са овим упутством.

Евиденција садржи податке о оснивању, финансирању, утрошку средстава, органима управљања, резултатима пословања и пословним плановима свих јавних служби, јавних предузећа и других организација чији је оснивач општина Медвеђа (у даљем тексту: јавне службе чији је оснивач општина Медвеђа).

**Елементи Евиденције**

**Члан 3.**

Елементи евиденције су:

* Листа јавних служби, јавних предузећа и организација чији је оснивач општина Медвеђа;
* Подаци о оснивању и начину финансирања за сваку јавну службу чији је оснивач општина Медвеђа;
* Подаци о организационој структури – органима управљања за сваку јавну службу, јавно предузеће и ораганизацију чији је оснивач општина Медвеђа;
* Подаци о начину управљања финансијама и резултатима пословања, односно укупним приходима и расходима по календарским годинама за сваку јавну службу чији је оснивач општина Медвеђа.

**Подаци о оснивању и начину финансирања**

**Члан 4.**

Каоподаци о оснивању и начину финансирања за сваку јавну службу чији је оснивач општина Медвеђа, у Евиденцију се обавезно уписују: оснивачки акт, назив, адреса, матични број, порески и идентификациони број и подаци о томе како се јавна служба финансира.

**Подаци о организационој структури**

**Члан 5.**

Као подаци о организационој структури – органима управљања за сваку јавну службу чији је оснивач општина Медвеђа, у Евиденцију се обавезно уписују: органи управљања, њихов састав и лица именована у ове органе.

**Подаци о начину управљања финансијама и резултатима пословања**

**Члан 6.**

Као подаци о начину управљања финансијама и резултатима пословања на годишњем нивоу за сваку јавну службу чији је оснивач општина Медвеђа, у Евиденцији се обавезно објављују везе (линкови) ка буџетским плановима, односно пословним плановима и подаци о укупним планираним, одобреним и оствареним приходима и расходима у претходној, текућој и наредној години

У табели се подаци о укупним планираним, одобреним и оствареним приходима и расходима у претходној, текућој и наредној календарској години приказују у појединачним колонама.

**Израда и објављивање Евиденције**

**Члан 7.**

Евиденција се израђује као један електронски документ.

Евиденција се израђује у програму за обраду текста и објављује у том или другом облику за који се са разлогом може очекивати да ће бити доступан већини потенцијалних корисника без додатних улагања.

Евиденција мора бити објављена тако да се може вршити претраживање на основу речи или делова речи на језику и писму на којем је евиденција која се претражује сачињена (у машински читљивом формату).

**Одговорно лице**

**Члан 8.**

Начелник Општинске управе општине Медвеђа посебним актом одређује једног или више запослених (у даљем тексту: Одговорно лице) за регистрацију података, правилну израду, објављивање, надзор над оперативним функционисањем и редовно ажурирање Евиденције.

**Ажурирање Евиденције**

**Члан 9.**

Одговорно лице врши евидентирање података у Евиденцији на основу преузетих података у електронској форми од свих јавних служби, јавних предузећа и организација чији је оснивач општина Медвеђа.

Одговорно лице је дужно да евидентира податке у Евиденцији, најкасније у року од 30 дана од дана наступања основа евидентирања.

Одговорно лице редовно врши проверу тачности и потпуности података објављених у Евиденцији и најкасније до краја текућег календарског месеца уноси све промене настале у току тог месеца.

Уколико утврди да неки податак није тачан, односно да неки део није потпун, а текст измена и допуна још увек није припремљен, одговорно лице о томе без одлагања, а најкасније првог наредног радног дана уноси напомену у Евиденцију.

Јавне службе, јавна предузећа и друге организације чији је оснивач општина Медвеђа дужне су да доставе Одговорном лицу податке о насталим променама у року од осам дана од дана настанка промене.

**Објављивање Евиденције на интернет презентацији**

**Члан 10.**

Општинскауправа општине Медвеђа објављује Евиденцију на интернет презентацији општине Медвеђа.

Евиденција се на интернет презентацији општине Медвеђа поставља тако да назив „Јединствена евиденција свих јавних служби, јавних предузећа и других организација које оснива општина Медвеђа“ буде уочљив на почетној страни, као део основне понуде (менија) или у виду посебног одељка на датој страници (*банер*).

**ПРЕЛАЗНЕ И ЗАВРШНЕ ОДРЕДБЕ**

**Израда и објављивање Евиденције у складу са Упутством**

**Члан 11.**

Општинска управа општине Медвеђа израђује и објављује на интернет презентацији општине Медвеђа Евиденцију у складу са овим упутством у року од три месеца од дана његовог доношења.

У року из става 1. овог члана, начелник ће одредити Одговорно лице задужено за регистрацију података, правилну израду, објављивање, надзор над оперативним функционисањем и редовно ажурирање Евиденције.

**Ступање на снагу**

**Члан 12.**

Ово упутство објављује се истовремено на огласној табли Општинске управе општине Медвеђа и на интернет презентацији општине Медвеђа, а ступа на снагу осмог дана од дана објављивања у „Службеном гласнику града Лесковца“.

03Број:402-8/2019-5

У Медвеђи, 4. новембар 2019. године

 НАЧЕЛНИК ОПШТИНСКЕ УПРАВЕ ОПШТИНЕ МЕДВЕЂА

 Светлана Тодоровић, дипл. правник

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_